Maatietopalvelu

Kyselyvastaus

**Asiakirjan tunnus:** KT1031

**Päivämäärä**: 9.4.2025

**Julkisuus:** Julkinen

**Irak / Sunniarabien tilanne Bagdadissa**

**Iraq / The situation of Sunni Arabs in Baghdad**

Kysymykset

1. Minkälainen tilanne sunniarabeilla on Bagdadissa?

Questions

1. What is the situation of Sunni Arabs in Baghdad?

Tämä maatietotuote on laadittu päivittämään Migrin päätöksenteossa laadittua ja käytössä olevaa maakappaletta, ja se on muodoltaan normaalia maatietovastausta tiiviimpi.

# Minkälainen tilanne sunniarabeilla on Bagdadissa?

Irakin sunniarabit[[1]](#footnote-1), jotka muodostavat noin viidenneksen Irakin väestöstä[[2]](#footnote-2), ja jotka asuvat varsinkin Bagdadissa ja Keski-Irakin sunnienemmistöisissä Anbarin, Nineven ja Salah al-Dinin lääneissä[[3]](#footnote-3), ovat valittaneet heihin kohdistuneista ihmisoikeusloukkauksista ja syrjinnästä.[[4]](#footnote-4)

Ainakin puolet Irakin sunniarabeista asuu kaupungeissa, esimerkiksi Bagdadissa ja Mosulissa. He ovat muodostaneet merkittävän osan Irakin koulutetusta keskiluokasta, toimien esimerkiksi asianajajina, lääkäreinä tai virkahenkilöinä. Seka-avioliitot sunnien ja shiiojen välillä eivät ole harvinaisia. Kaupungeissa asuvat sunnit ovat olleet melko sekulaareja, pitkälti koska vuonna 2003 kaatuneen sunnalaisen Saddam Husseinin hallinnon aikana painotettiin sunnalaisen (arabi)sosialistisen, ei-uskonnollisen valtion merkitystä.[[5]](#footnote-5)

Sunnit ovat Bagdadissa vähemmistönä shiioihin nähden.[[6]](#footnote-6) Ranskalaisen European Institute for Studies on the Middle East and North Africa -tutkimuslaitoksen arvion mukaan vuonna 2022 Bagdadin väestöstä oli shiioja noin 80 % ja sunneja noin 17 %. Tutkimuslaitoksen mukaan tarkkaa tietoa ei ollut kuitenkaan saatavilla Irakin virallisista tilastoista.[[7]](#footnote-7) Bagdadin sunnien määrä väheni vuosina 2006–2008 käydyn sisällissodan aikana shiiaväestöön nähden, mutta nousi 2014 jälkeen, kun ISISin valtaamilta alueilta pakeni sunneja Bagdadiin. Bagdadin shiiaväestön määrä on kuitenkin kasvanut sunniväestöä nopeammin.[[8]](#footnote-8)

Bagdadin kaupunki jakautui vuosien 2006–2008 sisällissodan aikana pääasiassa sunnienemmistöisiin ja shiiaenemmistöisiin kaupunginosiin. ISIS-konfliktin 2014–2017 aikana sunniväestön muuttoa kohdistui Bagdadin perinteisiin sunnikaupunginosiin, varsinkin Mansourin-Abu Ghraibin akselille Länsi-Bagdadissa. Sunneja asuu myös muun muassa Adhamiyan kaupunginosassa Itä-Bagdadissa ja Doran kaupunginosassa Etelä-Bagdadissa.[[9]](#footnote-9)

The Washington Postin vuonna 2023 julkaisemassa artikkelissa kerrotaan, että Bagdadissa sunnit asuivat edelleen pitkälti omissa kaupunginosissaan ja shiiat omissaan.[[10]](#footnote-10) Amerikkalaisen The Media Line -uutissivuston artikkelia varten vuonna 2022 haastateltu sunnitaustainen toimittaja väitti, että shiiapoliitikot ostavat kiinteistöjä joissakin Bagdadin sunnienemmistöisissä kaupunginosissa muuttaakseen niiden demografiaa. Esimerkiksi Karradan kaupunginosasta on tullut selvästi shiiaenemmistöinen, kun siellä aikaisemmin asui yhtä lailla sunneja kuin shiioja. Selvästi sunnienemmistöisestä Mansourin kaupunginosasta taas on tullut sunnien ja shiiojen jakama kaupunginosa. Kehitystä on kuitenkin tasoittanut se, että Anbarin läänistä on muuttanut ISIS-konfliktin seurauksena sunneja pysyvästi Bagdadiin.[[11]](#footnote-11)

ISIS-konfliktin yhteydessä (2014–2017) shiiamilitioiden iskut sunneja vastaan Bagdadissa ja sen esikaupunkialueilla lisääntyivät selvästi.[[12]](#footnote-12) Väkivaltaisuuksien vuoksi suuri määrä sunneja joutui pakenemaan ISISin vastaisia turvallisuusoperaatioita kodeistaan Bagdadin kaupungin laitamilla ja esikaupunkialueilla. Heidän kotialueelleen palaamisen mahdollisuus koettiin vähäiseksi.[[13]](#footnote-13)

Jotkut sunnit osallistuivat Bagdadissa vuonna 2019 alkaneisiin, demokratian ja hyvän hallinnon puolesta pidettyihin mielenosoituksiin. Turkkilaisen ORSAM-tutkimuslaitoksen tutkijoiden mukaan monet sunnit lienevät kuitenkin olleet liian traumatisoituja takavuosien ISIS-konfliktin tuhoisista vaikutuksista monilla Keski-Irakin sunnialueilla osallistuakseen mielenosoituksiin.[[14]](#footnote-14) Eri lähteiden mukaan sunnit eivät osallistuneet laajamittaisesti demokratiamielenosoituksiin, koska he pelkäsivät hallituksen leimaavan heidät ISISin kannattajiksi.[[15]](#footnote-15) Sunnit olivat myös kuulleet, että sunniaktivisteja oli uhkailtu ja pidätetty suurmielenosoitusten alkuvaiheessa.[[16]](#footnote-16) Sunnitaustaisten mielenosoittajien määrä jäi Bagdadissa matalalle tasolle.[[17]](#footnote-17)

Irakin sisäministeriön alainen poliisilaitos on läsnä Bagdadin kaupungin kaduilla, samoin kuin armeijan ja Hashd al-Shaabin joukot[[18]](#footnote-18). Bagdadin turvallisuusjoukkojen koostumuksessa on vaihtelua ja joukot limittyvät keskenään alueesta riippuen.[[19]](#footnote-19) Hashd al-Shaabin militiat ovat kontrolloineet Bagdadissa eri kaupunginosia, ja ne ovat ”verottaneet” paikallista liiketoimintaa sekä kontrolloineet kiinteistökauppaa.[[20]](#footnote-20) Militioiden omavaltainen toiminta on kuormittanut Bagdadin turvallisuudesta vastuussa olevan Bagdadin operaatiokeskuksen toimintaa.[[21]](#footnote-21)

ISIS on edelleen aktiivinen Bagdadin kaupungin lähialueilla, muun muassa kaupungin pohjoispuolella sijaitsevassa Tarmiyan piirikunnassa. Eräs sunnikansanedustaja syytti heinäkuussa 2020 turvallisuusjoukkoja mielivaltaisista pidätyskampanjoista Bagdadin pohjoispuolella sen jälkeen, kun 50 nuorta miestä oli otettu kiinni Tarmiyassa ISISin vastaisen operaation yhteydessä. Hän arveli, että sunnit ovat alueella haavoittuvassa asemassa heihin kohdistuneen taloudellisen syrjinnän ja negatiivisen kampanjoinnin vuoksi.[[22]](#footnote-22)

Pitkäaikaisesti Irakista raportoinut toimittaja Shelly Kittleson kirjoitti Newsline Magazine -uutissivuston artikkelissa maaliskuussa 2021, että vaikka ISISin soluja operoi niin Tarmiyassa kuin joillakin muilla sunnienemmistöisillä alueilla, oikeudenloukkauksista syytettyihin shiiojen aseryhmiin kytköksissä olevien joukkojen käyttäminen operaatioissa sunnienemmistöisillä alueilla kasvattaa pelkoa etniseen puhdistukseen pyrkimisestä. Toisaalta ISISin vastaisissa joukoissa on myös paikallisiin heimoihin kuuluvia sunneja, jotka joutuvat taistelemaan ISIS-konfliktin puitteissa joskus saman heimon jäseniä vastaan.[[23]](#footnote-23) Kittlesonin mukaan jotkut sunnit ovat väittäneet, että Tarmiyan alueelle tulleet shiiamilitiat yrittävät aiheuttaa terrorismin lisääntymistä alueella tai liioittelevat terrorismin määrää poliittisista syistä.[[24]](#footnote-24) Tarmiyan alueella on edelleen vakavia välikohtauksia. Esimerkiksi tammikuussa 2025 ISISin vastaiseen operaatioon liittyvässä tulitaistelussa ja ISISin ammusvaraston räjähdyksessä sai surmansa kahdeksan sotilasta.[[25]](#footnote-25)

Eräs sunniparlamentaarikko syytti elokuussa 2021 hallitukseen liitoksissa olevia shiiamilitioita sunniasukkaiden häätämisestä Bagdadin kaupungin eteläpuolella sijaitsevasta Madainin piirikunnasta alueen demografian muuttamiseksi.[[26]](#footnote-26) Sektariaanisiin ongelmiin viitannut Irakin entinen ulkoministeri Hoshyar Zebari totesi helmikuussa 2024, että osa sunneista ei voinut edelleenkään palata entisiin koteihinsa tietyille Bagdadin lähialueille tai Bagdadin eteläpuolella Babylonin läänissä sijaitsevalle Jurf al-Sakharin alueelle.[[27]](#footnote-27)

**LÄHTEET**

Abbas, Hassan 9/2017. *The Myth and Reality of Iraq’s al-Hashd al-Shaabi (Popular Mobilization Forces): A Way Forward*. Friedrich Ebert Stiftung. Policy Paper. <https://library.fes.de/pdf-files/bueros/amman/13689.pdf> (käyty 28.3.2025).

Asharq Al Awsat 4.7.2020. *Iraq Finds Underground ISIS Training Camp*. <https://english.aawsat.com/home/article/2369766/iraq-finds-underground-isis-training-camp> (käyty 1.4.2025).

Asharq Al-Awsat / Charbel, Ghassan 21.2.2024. *Zebari to Asharq Al-Awsat:* *Iraq's Sunnis Feel Marginalized, Security Agencies Compromised*. <https://english.aawsat.com/interviews/4867866-zebari-asharq-al-awsat-iraqs-sunnis-feel-marginalized-security-agencies> (käyty 1.4.2025).

Badawi, Tamer 7.2.2020. *Why Arab Sunnis are disengaged from Iraq's protests*. Atlantic Council, MENASource [blogi]. <https://www.atlanticcouncil.org/blogs/menasource/why-arab-sunnis-are-disengaged-from-iraqs-protests/> (käyty 31.3.2025).

CFR (Council for Foreign Relations) / Beehner, Lionel 14.10.2005. *Iraq’s Sunni Arabs*. <https://www.cfr.org/backgrounder/iraqs-sunni-arabs> (käyty 27.3.2025).

EASO (European Asylum Support Office)

10/2020. *Iraq. Security situation*. Country of Origin Information Report. <https://coi.euaa.europa.eu/administration/easo/PLib/10_2020_EASO_COI_Report_Iraq_Security_situation.pdf> (käyty 31.3.2025).

EISMENA (European Institute for Studies on the Middle East and North Africa) / Courbage, Youssef 17.6.2022. *The recent Iraqi demography: Between demographic transition and ethno-confessional differences*. <https://eismena.com/en/article/the-recent-iraqi-demography-between-demographic-transition-and-ethno-confessional-differences-2022-06-27> (käyty 28.3.2025).

EISMENA (European Institute for Studies on the Middle East and North Africa)/ Machlis, Eliseva 10.5.2023. *The Future of Sunni Arabs in Iraq*. <https://eismena.com/en/article/the-future-of-sunni-arabs-in-iraq-2023-05-10> (käyty 27.3.2025).

HRW (Human Rights Watch) 31.7.2014. *Iraq: Pro-Government Militias’ Trail of Death*. <https://www.hrw.org/news/2014/07/31/iraq-pro-government-militias-trail-death> (käyty 31.3.2025).

Izady, Michael

19.5.2019. “Urban Unplanning: How Violence, Walls, and Segregation Destroyed the Urban Fabric of Baghdad"*.* *Journal of Planning History*, Vol. 55, no 3, s. 52-68. <https://journals.sagepub.com/doi/pdf/10.1177/1538513219830106> (käyty 28.3.2025).

2015: *Baghdad: Ethnic Composition in 2015*. <http://gulf2000.columbia.edu/images/maps/Baghdad_Ethnic_2015_lg.png> (käyty 28.3.2025).

Knights 8/2019. *Iran's Expanding Militia Army in Iraq: The New Special Groups*. CTC Sentinel, August 2019, Volume 12, Issue 7. <https://ctc.westpoint.edu/wp-content/uploads/2019/08/CTC-SENTINEL-072019.pdf> (käyty 9.4.2025).

Landinfo

15.9.2017. *Respons. Irak: Militser i Bagdad*. <https://landinfo.no/wp-content/uploads/2018/03/Irak-Respons-Militser-i-Bagdad-15092017.pdf> (31.3.2025).

23.6.2017. *Irak: Situasjonen for sunnimuslimer i Bagdad*. Temanotat. <https://landinfo.no/asset/3636/1/3636_1.pdf> (käyty 9.4.2025).

Al Majalla / Kittleson, Shelly. *Iraq tries to root out IS remnants in farms north of the capital*. <https://en.majalla.com/node/294466/politics/iraq-tries-root-out-remnants-farms-north-capital> (käyty 1.4.2025).

Mansour, Renad 3.3.2016. *The Sunni Predicament in Iraq*. Carnegie Middle East Center. <https://carnegie-production-assets.s3.amazonaws.com/static/files/CMEC_59_Mansour_Sunni_Final.pdf> (käyty 9.4.2025).

The Media Line / Ebrahim, Hudhaida 19.8.2022. *Corrupt Politicians, Money Laundering Drive Red-Hot Baghdad Property Market.* <https://themedialine.org/top-stories/corrupt-politicians-money-laundering-drive-red-hot-baghdad-property-market/> (käyty 27.3.2025).

Newslines Magazine/ Kittleson, Shelly 9.3.2021. *Post-ISIS Security Pitfalls Lurk in a Small Town Near Baghdad*. <https://newlinesmag.com/reportage/post-isis-security-pitfalls-lurk-in-a-small-town-near-baghdad/> (käyty 1.4.2025).

Open Doors 12/2022. *Iraq: Full Country Dossier. World Watch Research*. <https://www.opendoors.org/persecution/reports/Full-Country-Dossier-Iraq-2023.pdf> (käyty 9.4.2025).

ORSAM (Ortadoğu Araştırmaları Merkezi) / Alaca, Mehmet 25.11.2019. *Why don't the Sunnis support the protests in Iraq?* <https://orsam.org.tr/en/why-dont-the-sunnis-support-the-protests-in-iraq/> (käyty 26.3.2025).

ORSAM/ Al-Sadoon, Wathec & Alaca, Mehmet 7/2020. *Understanding The Security Bureaucracy In Iraq: Agencies And Their Tasks*. ORSAM Report No. 17. <https://orsam.org.tr/d_hbanaliz/understanding-the-security-bureaucracy-in-iraq-agencies-and-their-tasks.pdf> (käyty 1.4.2025).

USCIRF (US Commission on International Religious Freedom) 2021. *Iraq*. Annual report 2022. <https://www.uscirf.gov/sites/default/files/2022-05/2022%20Iraq.pdf> (käyty 9.4.2025).

USDOS (United States Department of State) 12.5.2021. *Iraq 2020 International Religious Freedom Report*. <https://www.state.gov/wp-content/uploads/2021/05/240282-IRAQ-2020-INTERNATIONAL-RELIGIOUS-FREEDOM-REPORT.pdf> (käyty 1.4.2025).

The Washington Post 19.3.2023 / Alani, Feurat. *The Iraq War helped destroy what it meant to be an Iraqi*. <https://www.washingtonpost.com/opinions/2023/03/17/iraq-war-identity-american-invasion/> (käyty 31.3.2025).

Wing, Joel 22.1.2025. *Security In Iraq Jan 15-21, 2025*. Musings on Iraq [blogi]. <https://musingsoniraq.blogspot.com/2025/01/security-in-iraq-jan-15-21-2025.html> (käyty 1.4.2025).

Tietoja vastauksesta

Maahanmuuttoviraston maatietopalvelun kyselyvastaus on laadittu noudattaen Euroopan unionin yhteisiä suuntaviivoja lähtömaatiedon tuottamisesta (2008). Vastaus perustuu huolellisesti valittuihin lähteisiin, joista kaikki on listattu vastauksen lähdeluetteloon. Ilmeisiä ja kiistattomia tosiasioita lukuun ottamatta kaikki esitetty tieto on tarkastettu useammasta lähteestä, ellei muuta erikseen mainita. Vastauksessa esitetyt tiedot on hankittu, arvioitu ja käsitelty huolellisesti, vastausajan ollessa rajattu. Vastaus ei kuitenkaan pyri olemaan kaikenkattava, eikä sitä tule pitää yksinään minkään oleskeluluvan, pakolaisaseman tai turvapaikkahakemuksen perusteena. Vaikka jotain tapahtumaa, henkilöä tai organisaatiota ei olisi mainittu vastauksessa, se ei tarkoita, etteikö kyseistä tapahtumaa olisi tapahtunut tai kyseistä henkilöä tai organisaatiota olisi olemassa. Vastaus ei välttämättä edusta Maahanmuuttoviraston virallista kantaa, eikä se ole poliittinen kannanotto tai oikeudellinen arvio.

Information on the response

This response has been compiled by the Country Information Service of the Finnish Immigration Service in accordance with the common EU guidelines for processing country of origin information (2008). The response is based on carefully selected sources of information. All sources used are referenced. With the exception of obvious and indisputable facts, all information presented has been cross-checked from several sources unless stated otherwise. The information provided in the response has been obtained, evaluated and processed carefully within the limited time frame given. However, the response does not aim to be exhaustive, and it should not be considered conclusive as to the merit of any particular claim to a residence permit, refugee status or asylum. Even if a certain event, person or organization is not mentioned in the response, this does not mean that the event has not taken place or that the person or organization does not exist. The response does not necessarily reflect the opinion of the Finnish Immigration Service, and it is not a political statement or a judicial evaluation.

1. Tässä asiakirjassa myös muodossa ”sunnit”, vaikkakin sunnalaista islamia tunnustavia löytyy muidenkin väestöryhmien kuten kurdien ja turkmeenien keskuudessa. [↑](#footnote-ref-1)
2. Mansour 3.3.2016, s. 4. [↑](#footnote-ref-2)
3. EISMENA / Machlis 10.5.2023. [↑](#footnote-ref-3)
4. Open Doors 12/2022, s. 47. Open Doors viittaa muun muassa raporttiin USCIRF 2021. [↑](#footnote-ref-4)
5. CFR / Beehner 14.10.2005. [↑](#footnote-ref-5)
6. Izady 2015, 19.5.2019. [↑](#footnote-ref-6)
7. EISMENA / Courbage 17.6.2022. Artikkelissa ei tarkenneta mistä tilastoista luku on saatu. [↑](#footnote-ref-7)
8. Izady 2015. [↑](#footnote-ref-8)
9. Izady 19.5.2019, s. 1, 13. [↑](#footnote-ref-9)
10. The Washington Post / Alani 19.3.202. [↑](#footnote-ref-10)
11. The Media Line / Ebrahim 19.8.2022. [↑](#footnote-ref-11)
12. HRW 31.7.2014. [↑](#footnote-ref-12)
13. Landinfo 23.6.2017, s. 13. [↑](#footnote-ref-13)
14. EISMENA / Machlis 10.5.2023. [↑](#footnote-ref-14)
15. ORSAM / Alaca 25.11.2019; Badawi 7.2.2020. [↑](#footnote-ref-15)
16. EISMENA / Machlis 10.5.2023. [↑](#footnote-ref-16)
17. ORSAM / Alaca 25.11.2019. [↑](#footnote-ref-17)
18. Hashd al-Shaabi on ISISin vastaista taistelua varten muodostunut, lähinnä shiioista koostuvien aseellisten ryhmien verkosto. Hashd al-Shaabi liitettiin lailla osaksi Irakin turvallisuusinfrastruktuuria marraskuussa 2016, ja sillä on melko itsenäinen asema aseellisena toimijana Irakin asevoimien rinnalla. Hashd al-Shaabin taistelijoiden kokonaismäärä on arviolta 125 000. Hashd al-Shaabin militioissa on myös sunneja. Tutkija Hassan Abbas on arvioinut heidän määräkseen enintään 15 000. (Abbas 9/2017, s. 1, 6, 11) [↑](#footnote-ref-18)
19. EASO 10 /2020, s. 74; Landinfo 15.9.2017, s. 1. [↑](#footnote-ref-19)
20. Knights 8/2019, s. 6. [↑](#footnote-ref-20)
21. ORSAM / Al-Sadoon & Alaca 7/2020, s. 19. [↑](#footnote-ref-21)
22. Asharq Al Awsat 4.7.2020. [↑](#footnote-ref-22)
23. Newslines Magazine / Kittleson 9.3.2021. [↑](#footnote-ref-23)
24. Al Majalla / Kittleson 28.6.2023. [↑](#footnote-ref-24)
25. Wing 22.1.2025. [↑](#footnote-ref-25)
26. USDOS 12.5.2021, s. 1. [↑](#footnote-ref-26)
27. Asharq Al-Awsat / Charbel 21.2.2024. [↑](#footnote-ref-27)